ทหารไทยหนุนลูกค้าซื้อทรัพย์บสก.ให้ดอกเบี้ย0%
ทหารไทย หนุนลูกค้าซื้อทรัพย์ของบสก. คิดดอกเบี้ย 3 เดือนแรก 0% ยาว 5 ปี รวม 15 เดือน
22 ก.ย. 2553

ทหารไทย หนุนลูกค้าซื้อทรัพย์ของบสก. คิดดอกเบี้ย 3 เดือนแรก 0% ยาว 5 ปี รวม 15 เดือน 
นายบุญทักษ์  หวังเจริญ ประธานเจ้าหน้าที่บริหาร ธนาคารทหารไทย กล่าวว่า ธนาคารได้ร่วมมือกับบริษัทบริหารสินทรัพย์ กรุงเทพพาณิชย์(บสก.) สนับสนุนสินเชื่อบ้านสำหรับลูกค้าโครงการ BAM Home Expo 2010 ของบสก. โดยเลือกผ่อนได้ 2 แบบ ได้แก่ แบบแรก อัตราดอกเบี้ยคงที่ 0%ในเดือนที่ 1-3 ของทุกปี สำหรับ 5 ปีแรก ซึ่งรวมเท่ากับ 15 เดือน โดยเดือนที่ 4 ของทุกปีเป็นต้นไปคิดดอกเบี้ยเงินกู้ลูกค้ารายใหญ่ชั้นดี(เอ็มแอลอาร์) 
แบบที่ 2 เอ็มแอลอาร์ – 6.25% ในเดือนที่ 1 - 3  ของทุกปี สำหรับ 5 ปีแรก และปีที่ 6 เป็นต้นไป เอ็มแอลอาร์ลบ 1%  ปัจจุบันเอ็มแอลอาร์ของธนาคารอยู่ที่ 6.375%
นอกจากนี้ หากลูกค้าสมัครประกันวงเงินกู้สินเชื่อ หรือ Mortgage Reducing Term Assurance  ไปพร้อมกัน ก็จะได้รับส่วนลดอัตราดอกเบี้ย 0.25% ต่อปีในเดือนที่ 4 – 12 ของปีแรก ซึ่งจะช่วยประหยัดค่าดอกเบี้ยลงได้อีก 
สำหรับสินเชื่อ TMB Home Loan  ที่เสนอให้กับลูกค้า บสก. ให้วงเงินกู้สูงสุด 90% ผ่อนได้นานถึง 35 ปี และยกเว้นค่าธรรมเนียมสำรวจหลักทรัพย์  ค่าธรรมเนียมดำเนินการสินเชื่อ และค่าบริการการจดทะเบียนจำนองอีกด้วย สิ้นสุด 31 ธ.ค.นี้
“เราพบว่าลูกค้าที่เริ่มผ่อนบ้านในปีแรก ๆ มีความจำเป็นหลายอย่าง เช่น ตกแต่ง  ปรับปรุง  ซื้อเฟอร์นิเจอร์ ทำให้ต้องกันเงินจำนวนหนึ่งไว้ใช้ในเรื่องดังกล่าว ธนาคารจึงพัฒนาบริการสินเชื่อบ้านให้มีความเหมาะสมกับไลฟสไตล์ของกลุ่มนี้มากที่สุด” นายบุญทักษ์ กล่าว
นายสุเมธ  มณีวัฒนา กรรมการผู้จัดการใหญ่ บริษัทบริหารสินทรัพย์ กรุงเทพพาณิชย์ (บสก.) เปิดเผยว่า วันที่ 1 ต.ค. – 31 ต.ค. 2553 บสก. ได้เตรียมจัดงานมหกรรมบ้านและคอนโด บสก. หรือ BAM HOME EXPO 2010 ให้กับลูกค้าที่ซื้อทรัพย์ของ บสก. ทั่วประเทศ  ได้แก่ บ้านเดี่ยว ทาวน์เฮ้าส์ และคอนโดมิเนียม สภาพใหม่พร้อมอยู่กว่า 500 รายการ พร้อมโปรโมชั่นพิเศษ ลดราคา 10 – 30% 
นอกจากนี้ ลูกค้ายังได้รับคูปองชิงโชคคอนโด ราคายูนิตละ 12 บาท จำนวน 12 ยูนิต และแพ็คเกจท่องเที่ยวทั่วไทย 12 รางวัล และฟรีค่าธรรมเนียมการโอนกรรมสิทธิ์ ยกเว้นการซื้อแบบผ่อนชำระ ปัจจุบัน บสก. มีทรัพย์สินรอการขาย (เอ็นพีเอ) ที่อยู่ในความดูแล จำนวน 14,811 รายการ คิดเป็นมูลค่า 38,639 ล้านบาท